b'\n_START_ARTICLE_\n74181\n_START_PARAGRAPH_\n74181 buvo pirmasis viename korpuse pateikiamas aritmetinis-loginis \xc4\xafrenginys, pagrindin\xc4\x97 procesoriaus dalis. Tai buvo tarpin\xc4\x97 evoliucijos stadija tarp 1960 metais paplitusi\xc5\xb3 i\xc5\xa1 atskir\xc5\xb3 logini\xc5\xb3 element\xc5\xb3 surinkt\xc5\xb3 kompiuteri\xc5\xb3 ir v\xc4\x97liau pasirod\xc5\xbeiusi\xc5\xb3 mikroprocesori\xc5\xb3. Iki pasirodant 74181 net ir paprasti kompiuteriai u\xc5\xbeimdavo po kelet\xc4\x85 spint\xc5\xb3; su \xc5\xa1ia mikroschema pana\xc5\xa1ius kompiuterius pavykdavo sutalpinti \xc4\xaf vien\xc4\x85 didesn\xc4\x99 spausdint\xc4\x85 plok\xc5\xa1t\xc4\x99._NEWLINE_Tur\xc4\x97dama 75 loginius elementus, \xc5\xa1i 24 i\xc5\xa1vad\xc5\xb3 mikroschema atlikdavo visas pagrindines procesoriaus operacijas: sud\xc4\x97t\xc4\xaf, atimt\xc4\xaf, loginius veiksmus (ir, arba, ne, xor) bei post\xc5\xabmio operacijas. Pirmuosiuose modeliuose operacija trukdavo 22 ns, grei\xc4\x8diau nei to meto i\xc5\xa1 diskreti\xc5\xa1k\xc5\xb3 element\xc5\xb3 surinktose ma\xc5\xa1inose, nors \xc5\xa1iuolaikiniais mastais ir gana ilgai. \xc4\xaeskaitant visus galimus variantus, schema atlikdavo 16 aritmetini\xc5\xb3 bei 16 logini\xc5\xb3 operacij\xc5\xb3. 74181 \xc5\xbeod\xc5\xbeio ilgis buvo 4 bitai (vienas de\xc5\xa1imtainis skaitmuo jei naudojamas dvejetainis-de\xc5\xa1imtainis kodas), ta\xc4\x8diau jungiant kelet\xc4\x85 mikroschem\xc5\xb3 buvo galima kurti bet kokio reikiamo \xc5\xbeod\xc5\xbeio ilgio aritmetinius \xc4\xafrenginius. Mikroschema neatlikdavo tik daugybos bei dalybos operacij\xc5\xb3, kurios ir v\xc4\x97lesniuose procesoriuose po to dar ilgai buvo tiesiog programuojamos kaip algoritmo dalis. Netur\xc4\x97damas registr\xc5\xb3 ir kit\xc5\xb3 kompiuteriui b\xc5\xabtin\xc5\xb3 dali\xc5\xb3 74181 nebuvo savaranki\xc5\xa1kas procesorius._NEWLINE_Vienu metu pla\xc4\x8diai naudota \xc4\xafvairiuose kompiuteriuose, \xc5\xa1iuo metu 74181 komerci\xc5\xa1kai nebenaudojama. Ta\xc4\x8diau d\xc4\x97l didel\xc4\x97s fundamentalios reik\xc5\xa1m\xc4\x97s ji vis dar da\xc5\xbenai minima bei nagrin\xc4\x97jama \xc4\xafvairiuose straipsniuose bei vadov\xc4\x97liuose, taip pat naudojama student\xc5\xb3 laboratoriniuose darbuose.'